પણ એ બધું મનમાં દબાવી ને રોમી ‘ક્યાં બેસશું ?’ એવો નિર્દોષ સવાલ કરે. પછી જાહેર વધારે અવરજવર વાળી કોક જગ્યા ખોટેખોટી બતાવે, પણ રોમાને પણ એ પસંદ ન પડતા બેઉ છેક ખૂણાનાં બાંકડા ભણી જાય, અને જાણે એકબીજાને ઓળખતા ન હોય તેમ બેસી જાય. પછી તો દૂર પર્યાવરણનો ભંગ કરીને બાળવામાં આવતાં પાંદડાનાં ધૂમાડા ધુમ્મસ લાગવા લાગે, દૂર કીટલી પર વહી જતાં નળનો અવાજ જાણે ઝરણાનો હોય એવું બેઉને ભાસે. રોમી અને રોમા એલિયન્સ તરીકે પૃથ્વી પર આવી સમગ્ર વિશ્વમાં એકલાં બેઠાં હોય એમ મહેસુસ કરે, અને આમ વાતવાતમાં પહેલો સ્પર્શ થઇ જાય ! આ એજ સ્પર્શ કે જે ભવિષ્યમાં સ્વ. રમેશ પારેખના માર્ગદર્શન હેઠળ પ્રેત થવાનો છે !